Informatīvais ziņojums

**“****Par Latvijas ekonomisko interešu pārstāvēšanu Starpvaldību komisijās un Apvienotajās komitejās divpusējo sadarbības līgumu ietvaros”**

Saskaņā ar 2010. gada 19. oktobra Latvijas Republikas Ministru kabineta (turpmāk – MK) sēdes protokola Nr.54 37.§ 4. punktu, Ekonomikas ministrija ir sagatavojusi informatīvo ziņojumu par 2010. gada otrajā pusē un 2011. gada pirmajā pusē organizēto Latvijas un trešo valstu ekonomiskās sadarbības līgumu ietvaros izveidoto Starpvaldību komisiju (turpmāk – SVK) un Apvienoto komiteju (turpmāk – AK) darbību. Papildus ziņojumā iekļauta arī informācija par 2011. gada otrajā pusē un 2012. gada pirmajā pusē plānotajām SVK un AK sēdēm.

**1. Situācijas raksturojums**

Lai aktivizētu divpusējo ekonomisko sadarbību pēc iestāšanās Eiropas Savienībā (turpmāk – ES), Latvijas Republikas valdība ir noslēgusi 13 divpusējās ekonomiskās sadarbības līgumus ar sekojošām valstīm: **Krievijas Federāciju**, **Ķīnas Tautas Republiku**, **Baltkrievijas Republiku**, **Ukrainu**, **Kazahstānas Republiku**, **Azerbaidžānas Republiku**, **Gruziju**, **Moldovas** **Republiku**, **Uzbekistānas** **Republiku**, **Kirgizstānas** **Republiku**, **Turkmenistānu**, **Tadžikistānas** **Republiku** un **Armēnijas** **Republiku**.

Šie līgumi ir svarīgākie divpusējo ekonomisko sadarbību regulējošie jumta līgumi, kas aptver sadarbību rūpniecībā, tūrismā, transporta un sakaru jomā, lauksaimniecībā, tehnoloģiju un inovāciju u.c. jomās, tādējādi veicinot ekonomiskās sadarbības attīstību.

Visi iepriekšminētie līgumi **paredz SVK vai AK izveidošanu**, kas nodrošina šo līgumu darbības uzraudzību un analīzes iespējas. SVK/AK sēdes notiek regulāri, saskaņā ar līguma nosacījumiem.

SVK/AK sēžu laikā tiek **skatīti divpusējās sadarbības jautājumi**, kas aktuāli abām pusēm gan valdības, gan uzņēmēju līmenī, kā arī tiek **meklēti turpmākās sadarbības paplašināšanas iespējamie virzieni un risinājumi**.

No Latvijas puses ekonomikas ministrs vada piecas SVK: Latvijas – **Krievijas** SVK, Latvijas – **Ukrainas** SVK, Latvijas – **Gruzijas** SVK, Latvijas – **Moldovas** SVK, un Latvijas – **Kirgizstānas** SVK.

Latvijas – **Ķīnas** AK sēdes no Latvijas puses vada Ekonomikas ministrijas valsts sekretārs.

Savukārt, Latvijas – **Azerbaidžānas** SVK, Latvijas – **Baltkrievijas** SVK, Latvijas – **Kazahstānas** SVK un Latvijas – **Uzbekistānas** SVK no Latvijas puses vada satiksmes ministrs.

Visu iepriekšminēto SVK un AK sēžu darbu no Latvijas puses organizē Ekonomikas ministrija.

Latvijas – **Krievijas** SVK, kuru no Latvijas puses vada ekonomikas ministrs, ir vienīgā SVK, kuras sekretariāta funkcijas nodrošina Latvijas Republikas Ārlietu ministrija.

Tāpat plānots tuvākajā nākotnē izveidot arī Latvijas – **Armēnijas** SVK, Latvijas – **Turkmenistānas** SVK un Latvijas – **Tadžikistānas** SVK. Latvijas puses sastāvi vēl nav izveidoti, bet plānots, ka no Latvijas puses tās vadīs ekonomikas ministrs un to darbu organizēs Ekonomikas ministrija.

Saskaņā ar SVK/AK darba kārtību katrai konkrētajai sēdei, tajās **piedalās atbilstoši valsts institūciju un biznesa aprindu pārstāvji**. SVK/AK sēdēs tiek aicināti piedalīties arī Latvijas uzņēmēji, kuriem nepieciešams valdības atbalsts jaunu biznesa projektu realizācijā vai problēmu, kuras radušās ar otras valsts kādu uzņēmumu/uzņēmēju, risināšanā.

SVK/AK sēdes laikā pieņemtie **lēmumi un vienošanās tiek atspoguļotas SVK/AK sēdes protokolā**, par kura izpildi puses viena otru regulāri informē. Ja laikā starp SVK/AK sēdēm, pusēm rodas jautājumi (gan valdības, gan uzņēmēju līmenī), kas jārisina nekavējoties, tiek rakstiski informēts otras līgumslēdzējas puses SVK/AK vadītājs un lūgts iesaistīties radušās situācijas/jautājuma risināšanā.

Tā kā ES un līdz ar to arī Latvijas ekonomikas ilgtermiņa attīstībā izšķiroša nozīme ir uzņēmēju spējai efektīvi izmantot globalizācijas piedāvātās iespējas un jaunos izaicinājumus, paralēli SVK/AK sēdēm tiek organizēti Latvijas un otras līgumslēdzējas puses **uzņēmēju biznesa forumi**, kontaktbiržas un individuālās tikšanās ar mērķi palīdzēt Latvijas uzņēmējiem atrast jaunus biznesa partnerus un dibināt kontaktus ārvalstīs.

Tāpat notiek pušu uzņēmēju **lietišķās sadarbības padomju** tikšanās, kuru laikā pārrunā esošo sadarbību, nepieciešamo valdības rīcību un iesaisti dažādu uzņēmējdarbību un sadarbību uzņēmēju līmenī veicinošu jautājumu risināšanā. Uz doto brīdi ir izveidotas lietišķās sadarbības padomes ar **Krieviju** (no Latvijas puses vada Latvijas Darba dēvēju konfederācijas viceprezidents, SIA „Eiroholdings” valdes priekšsēdētājs V.Meļņiks), **Baltkrieviju** (no Latvijas puses vada SIA "Holdinga kompānija FELIX" valdes priekšsēdētājs A.Ločmelis), **Ukrainu** (no Latvijas puses vada Latvijas Darba dēvēju konfederācijas viceprezidents, SIA „Eiroholdings” valdes priekšsēdētājs V.Meļņiks) un **Azerbaidžānu** (no Latvijas puses vada centrālās savienības „Turība” valdes priekšsēdētājs I.Strautiņš). 2010.gadā aprīlī Latvijas – Kazahstānas SVK 3. sēdes laikā Latvijas puse izteica priekšlikumu par Latvijas – **Kazahstānas** Lietišķās padomes izveidošanu, kas veicinātu Latvijas un Kazahstānas lietišķo aprindu pārstāvju ekonomiskās sadarbības attīstību, kā arī sniegtu nepieciešamo atbalstu Latvijas – Kazahstānas SVK darbam.

Ar visām 13 valstīm, ar kurām Latvijai ir noslēgti ekonomiskās sadarbības līgumi, līdz 2009. gadam eksporta apjomi pakāpeniski pieauga. Savukārt, 2009. gadā ar vairumu šīm valstīm eksporta apjomi samazinājās pasaules ekonomikas lejupslīdes ietekmē. Tomēr jau kopš 2010.gada tirdzniecības dati liecina par pozitīvām attīstības tendencēm.

Lielākie Latvijas ārējās tirdzniecības partneri (preces un pakalpojumi) no valstīm, ar kurām ir noslēgti ekonomiskās sadarbības līgumi, ir **Krievija** un **Baltkrievija**. 2010. gadā Krievija bija 2. lielākais ārējās tirdzniecības partneris ar apgrozījumu 1331 milj. latu, savukārt, Baltkrievija bija 8. lielākais ārējās tirdzniecības partneris ar apgrozījumu 459 milj. latu.

Ievērojams tirdzniecības apgrozījums ir novērojams arī ar **Ķīnu** (17.vietaLatvijas ārējās tirdzniecības partneru starpā 2010.gadā), **Ukrainu** (22. vieta) un **Kazahstānu** (27. vieta).

Pie tam ar **Armēniju**, **Azerbaidžānu**, **Baltkrieviju**, **Gruziju**, **Kazahstānu**, **Kirgizstānu**, **Moldovu**, **Tadžikistānu**, **Turkmenistānu** un **Uzbekistānu** ārējās tirdzniecības bilance 2010. gadā bija pozitīva, t.i., Latvijas eksporta apjomi pārsniedza importa apjomus no šīm valstīm.

Negatīva tirdzniecības bilance 2010.gadā, t.i. Latvijas eksporta apjomi bija mazāki nekā importa apjomi, bija ar **Ķīnu**, **Krieviju** un **Ukrainu**.

2011. gada pirmo piecu mēnešu statistikas dati rāda, ka salīdzinot ar 2010. gada tādu pašu periodu, Latvijas eksports uz **Tadžikistānu**, **Azerbaidžānu**, **Kirgizstānu** un **Gruziju** ir pieaudzis vairāk kā divas reizes, gandrīz divreiz ir pieauguši eksporta apjomi uz **Kazahstānu** un **Turkmenistānu**, kā arī ir ievērojami pieaudzis eksports uz **Ķīnu** (par 53%), **Krieviju** (par 47%), **Moldovu** (par 40%), **Baltkrieviju** (par 33%), kas ir pozitīvi ietekmējis Latvijas ārējās tirdzniecības bilances izlīdzināšanos. Šajā periodā ir pieaudzis arī Latvijas eksporta apjoms uz **Ukrainu** (par 3%). Savukārt, ir samazinājis Latvijas eksports uz **Uzbekistānu** (par 29%) un **Armēniju** (par 15%).

**2. 2010. gada otrajā pusē un 2011. gada pirmajā pusē**

**organizēto SVK darbība**

Ekonomikas ministrija 2010. gada otrajā pusē un 2011. gada pirmajā pusē ir organizējusi un nodrošinājusi četru SVK sēžu norisi, kā arī aktīvi iesaistījusies Latvijas – Krievijas SVK 5. sēdes organizācijā.

2010. gada otrajā pusē ir notikušas SVK sēdes ar **Ukrainu** un **Baltkrieviju**.

2011. gada pirmajā pusē ir notikušas SVK ar **Azerbaidžānu**, **Krieviju** un **Ukrainu**.

2010. gada otrajā pusē un 2011.gada pirmajā pusē iepriekš ieplānotās SVK/AK sēdes ar **Uzbekistānu**, **Gruziju**, **Ķīnu** un **Kazahstānu** nav notikušas.

SVK/AK organizēšanu tostarp ietekmēja arī 2010.gada oktobrī notikušās 10.Saeimas vēlēšanās, jo kādu laiku pirms vēlēšanām un līdz jaunās valdības apstiprināšanai šāda līmeņa pasākumi netika rīkoti.

Latvijas – **Kazahstānas** SVK 4. sēde tika plānota Kazahstānā 2011. gada pavasarī paralēli ar Latvijas eksporta veicināšanas izstādi „Made in Latvia”, kuru organizēja Latvijas uzņēmums – izstāžu organizators „Expo Alliance”. 2011.gada 3. aprīlī Kazahstānā notika ārkārtas prezidenta vēlēšanas. Līdz ar to, izstāde un SVK sēde tika pārcelta uz vēlāku laiku. Latvijas puses SVK sēdes vadītājs 2011. gada martā saņēma vēstuli no Kazahstānas SVK puses vadītāja, kurā tiek piedāvāts SVK sēdi organizēt 2011. gada otrajā pusē.

Latvijas – **Uzbekistānas** SVK 3. sēde tika plānota 2011. gada sākumā Latvijā. Tomēr abas puses nevarēja vienoties par pieņemamu SVK sēdes norises datumu. Ņemot vērā, ka nebija aktuālu steidzamu jautājumu, kurus nevarētu risināt citos formātos, SVK sēdes norise tika pārcelta uz 2012. gadu.

2011.gada 30.janvārī Pekinā Ekonomikas ministrijas valsts sekretāra vietnieces – Ārējo ekonomisko attiecību departamenta direktores Z.Liepiņas tikšanās laikā ar Ķīnas Komercministrijas Eiropas lietu departamenta padomnieku, Latvijas – Ķīnas AK līdzpriekšsēdētāju Li Jingyuan tika panākta vienošanās organizēt Latvijas – **Ķīnas** AK kārtējo sēdi 2011.gada ceturtajā ceturksnī, datumus saskaņojot pa diplomātiskajiem kanāliem. Ķīnas puse arī ir izteikusi priekšlikumu pieaicināt uz sēdi uzņēmēju pārstāvjus.

Latvijas – **Gruzijas** SVK 2. sēde tika plānota 2011. gadā Gruzijā. Ņemot vērā iekšējo politisko situāciju Latvijā (plānotās ārkārtas parlamenta vēlēšanas 2011. gada 17. septembrī), kā arī to, ka uz doto brīdi nav aktuālu steidzamu jautājumu, kurus nevarētu risināt citos formātos, Latvijas puse ir piedāvājusi SVK sēdi pārcelt uz 2012. gadu.

1. **Latvijas – Ukrainas SVK 3. sēde notika 2010. gada 29. jūlijā Rīgā (Latvijā)**

Sēdi no Latvijas puses vadīja ekonomikas ministrs A. Kampars, no Ukrainas puses –ekonomikas ministrs V.Cuško.

Sēdes ietvaros puses pārrunāja abu valstu ekonomisko sadarbību tādās jomās kā uzņēmējdarbība, transports un tranzīts, enerģētika, lauksaimniecība, finanses, reģionālā politika, izglītība un zinātne, kā arī citās perspektīvās jomās turpmākās tirdznieciski – ekonomiskās sadarbības attīstībai.

Puses vienojās veicināt sadarbību mašīnbūves, enerģētikas, būvniecības, tūrisma, lauksaimniecības, pārtikas rūpniecības, kuģu būves, ķīmiskās rūpniecības, aviācijas, elektronikas un elektrotehniskās rūpniecības, informācijas sistēmu un tehnoloģiju jomās, kā arī aktivizēt sadarbību investīciju jomā, dalīties pieredzē standartizācijas, akreditācijas, sertifikācijas, metroloģijas, atbilstības novērtēšanas un patērētāju tiesību aizsardzības jomās, pārrunāja abu valstu līdzšinējās un turpmākās sadarbības iespējas un perspektīvas agrorūpnieciskā kompleksa jomā.

Sēdes ietvaros tika parakstīta Latvijas Republikas un Ukrainas ekonomiskās sadarbības programma 2010.-2011. gadam, kura nosaka konkrētus uzdevumus konkrētām organizācijām, ar mērķi uzlabot un paplašināt ekonomisko sadarbību dažādos līmeņos. Izvērtējot Latvijas Republikas un Ukrainas ekonomiskās sadarbības programmas 2008.-2009. gadam izpildi, Puses atzina, ka kopumā tā ir izpildīta, bet jautājumi, kuros sadarbība ir jāturpina, ir iekļauti Latvijas Republikas un Ukrainas ekonomiskās sadarbības programmā 2010.-2011. gadam.

Sēdes laikā:

* Puses apsprieda Ukrainas integrācijas Eiropā procesu un piekrita, ka brīvās tirdzniecības režīms starp ES un Ukrainu nākotnē veicinās Latvijas un Ukrainas divpusējo ekonomisko sadarbību;
* Puses vienojās organizēt savstarpējās konsultācijas, kurās apspriest iespējas palielināt kravu pārvadājumu apjomu starp Latviju un Ukrainu, t.sk. arī izmantojot konteineru vilcienu „ZUBR”;
* Puses vienojās līdz 2010.gada beigām sagatavot parakstīšanai Latvijas Republikas valdības un Ukrainas Ministru kabineta nolīgumu par tranzīta pārvadājumiem, izmantojot ostas un citu transporta infrastruktūru.
* Puses vienojās veicināt zinātniski tehnisko sadarbību precīzas spektrometriskās aparatūras izstrādes un ražošanas jomā atomenerģētikas un kalnrūpniecības uzņēmumiem;
* Puses vienojās attīstīt sadarbību lauksaimniecības jomā, t.sk. veicināt lauksaimniecības, pārtikas un zivsaimniecības produkcijas savstarpējo tirdzniecību, jo īpaši – paplašināt sadarbību zivju produkcijas un konservu tirdzniecībā, turpināt sadarbību starp abu valstu veterinārajiem un pārtikas dienestiem;
* Puses vienojās izskatīt iespējas abpusēji optimizēt pārtikas produkcijas veterinārās kontroles un sertifikācijas procedūras;
* Puses apsprieda sadarbības perspektīvas tūrisma jomā un vienojās veicināt abu valstu uzņēmēju savstarpēju sadarbību, t.sk. arī piedalīties starptautiskajos tūrisma pasākumos Latvijā un Ukrainā;
* Puses vienojās turpināt sadarbību starp Latvijas un Ukrainas augstākās izglītības iestādēm dzelzceļa transporta un inovācijas tehnoloģiju (silīcija ražošanas saules enerģētikai) jomās;
* Puses vienojās veicināt sadarbību un apmainīties ar informāciju pašvaldību, reģionālās politikas attīstības un teritoriālās sadarbības jomās, kā arī administratīvi-teritoriālās reformas jomā;
* Puses pozitīvi novērtēja abu valstu statistikas pārvalžu sadarbību;
* Puses vienojās turpināt konsultācijas par savstarpējiem norēķiniem par starpbanku naudas pārskaitījumiem starp Latvijas Banku un Ukrainas Nacionālo Banku, kas veikti 1992.gadā.

Paralēli Latvijas – Ukrainas Starpvaldību komisijas 3.sēdei notika Latvijas un Ukrainas Starpvaldību komisijas līdzpriekšsēdētāju tikšanās ar abu valstu uzņēmējiem, lai pārrunātu aktuālāko sadarbību uzņēmēju līmenī, apspriežot pozitīvos piemērus un praksi, kā arī problēmjautājumus, kas kavē divpusējās ekonomiskās sadarbības attīstību. Pasākumā piedalījās vairāku Latvijas uzņēmumu pārstāvji, piemēram, SIA „Ladeko”, AS „Rīgas kuģu būvētava”, SIA „Grandeg”, SIA „Pūre Food”, SIA „Remus”, SIA „Baltic Scientific Instruments”, AS „Agrofirma Tērvete”, SIA „Kolumbija Ltd”, AS „airBaltic” u.c.

1. **Latvijas – Baltkrievijas SVK 6. sēde notika 2010. gada 29.-30. septembrī Minskā (Baltkrievijā)**

Sēdi no Latvijas puses vadīja satiksmes ministrs K. Gerhards, no Baltkrievijas puses – transporta un komunikāciju ministrs I.Šerbo.

Sēdes laikā tika pārrunāti aktuālie jautājumi par divpusējās ekonomiskās un tirdznieciskās sadarbības aktivizēšanu, apspriestas sadarbības perspektīvas rūpniecības, enerģētikas, transporta, tranzīta, loģistikas un sakaru, lauksaimniecības un pārtikas rūpniecības, mežsaimniecības, standartizācijas un atbilstības novērtēšanas, tūrisma, zinātniski-tehniskās sadarbības, kā arī pierobežas un reģionālas sadarbības u.c. jomās.

Puses apsprieda jautājumus par jaunizveidotās Krievijas – Kazahstānas – Baltkrievijas Muitas ūnijas ietekmi un vienojās organizēt Latvijā semināru par šo tēmu ar Baltkrievijas muitas dienesta un citu iesaistīto institūciju speciālistu līdzdalību. Latvijas puse atzīmēja tirgus pieejas režīma pasliktināšanos dažām Latvijas preču kategorijām saistībā ar šīs muitas ūnijas izveidošanu un izteica cerību, ka tās izveidošana nekavēs Baltkrievijas uzņemšanu Pasaules Tirdzniecības organizācijā. Baltkrievijas puse piekrita sniegt Latvijas pusei aktuālo informāciju par šīs muitas ūnijas izveidošanu un tās dokumentiem.

Sēdes laikā:

* Puses vienojās turpināt stiprināt abpusēji izdevīgu sadarbību starp Latvijas uzņēmumiem AS „Rīgas Autoelektroaparātu rūpnīca” un AS „Mikroelektronika” un Baltkrievijas Republikas unitāro uzņēmumu „Minskas Traktoru rūpnīca”;
* Puses atbalstīja Latvijas uzņēmuma SIA „Alkom-Trans” un Baltkrievijas uzņēmuma AAS „Minskas automobiļu rūpnīca” nodomus organizēt autobusu salikšanu Latvijā;
* Puses apsprieda turpmākās sadarbības iespējas Baltkrievijas traktoru tehnikas sertifikācijas jomā Latvijas uzņēmumā SIA „Sertifikācijas un testēšanas centrs”;
* Puses vienojās turpināt sadarbību elektroenerģētikas jomā, t.sk. energosistēmu jaudu avārijas rezerves abpusējo piešķiršanu, elektroenerģijas savstarpējām piegādēm, elektrisko tīklu attīstību, kā arī turpināt pieredzes apmaiņu atjaunojamo energoresursu izmantošanas jomā un par atomelektrostacijas būvniecību Baltkrievijā;
* Puses apmainījās ar informāciju par dzelzceļa pasažieru satiksmes izveidošanu starp Latviju un Baltkrieviju;
* Puses apsprieda iespējas apstrādāt Baltkrievijas kravas Latvijas ostās, kā arī dibināt Baltkrievijas termināļus un uzņēmumu ražotnes Rīgas Brīvostā, Ventspils speciālajā ekonomiskajā zonā (turpmāk – SEZ) un Liepājas SEZ;
* Puses uzsvēra sadarbības nozīmīgumu kravas pārvadājumu jomā, t.sk. konteinera vilciena „ZUBR” projekta ietvaros;
* Puses atzinīgi novērtēja, ka autoceļu un dzelzceļu savienojumi starp Latviju un Baltkrieviju tika iekļauti ANO Eirāzijas Transporta Savienojumu projekta kartēs un vienojās tālāk sadarboties starptautisko transporta koridoru infrastruktūras attīstībā;
* Ņemot vērā, ka no 2011.gada 1.janvāra Latvijā bija paredzēta maksas ieviešana par autoceļu lietošanu, Latvijas puse uzsāka iekšējās procedūras, lai atliktu to uz gadu. Līdz ar to, Puses turpmāk apspriedīs nepieciešamos grozījumus Latvijas Republikas valdības un Baltkrievijas Republikas valdības nolīgumā par automobiļu starptautisko satiksmi Latvijas – Baltkrievijas Kopējās komisijas automobiļu starptautiskās satiksmes jautājumos ietvaros;
* Latvijas puse informēja, ka Baltkrievijas autopārvadātājiem, kuriem ir TIR karnete, tagad ir iespēja iesniegt TIR tranzīta deklarācijas, izmantojot TIR-EPD moduli, kā arī autopārvadātāji var noslēgt līgumus ar Latvijas Valsts ieņēmumu dienestu par Latvijas Tranzīta kontroles sistēmas izmantošanu Elektroniskās deklarēšanās sistēmas ietvaros;
* Ņemot vērā Latvijas autopārvadātāju izmantoto starptautisko autopārvadājumu atļauju daudzumu līdz 2010.gada 1.septembrim, Latvijas puse lūdza izskatīt iespēju izsniegt papildus 2000 atļaujas līdz 2010.gada beigām. Baltkrievijas puse apņēmās paredzēt papildus 2000 atļauju izsniegšanu kravu pārvadājumiem ar ceļa nodevas apmaksu, ņemot vērā nacionālos tiesību aktus;
* Ņemot vērā pieprasījumu tiešiem aviopārvadājumiem, Puses rekomendēja nacionālajām aviokompānijām izvērtēt iespēju saglabāt avioreisu Rīga – Minska biežumu;
* Puses vienojās izvērtēt iespējās realizēt Transnacionālās Eirāzijas informācijas supermaģistrāles projektu Latvijas virzienā, ņemot vērā ekonomisko lietderību;
* Puses vienojās sniegt abpusējās konsultācijas ciparu televīzijas pārraides ieviešanas jomā;
* Puses vienojās turpināt sadarbību pasta sakaru jomā Pasaules pasta savienības aktu ietvaros un izskatīt jautājumu par elektronisko naudas pārvedumu iespējām;
* Puses vienojās izvērtēt iespējas realizēt abpusēji izdevīgus investīciju projektus abu valstu agrorūpnieciskajos kompleksos un organizēt ekspertu tikšanās un atbilstošu objektu apmeklējumu;
* Puses apsprieda pārtikas produktu piegāžu palielināšanas iespējas, t.sk. zivju produkcijas un dzīvnieku barības piegādes Baltkrievijas tirgū un savvaļas ogu, svaigas un pārstrādātas lauksaimnieciskās produkcijas piegādes Latvijas tirgū.
* Puses vienojās noteikt konkrētas sadarbības jomas laboratorijas diagnostikas un laboratoriju personāla apmācības jomās, kā arī turpināt izstrādāt kopīgus projektus laboratoriju pētījumos dzīvnieku veselības un dzīvnieku izcelsmes izejvielu un pārtikas projektu drošības jomās;
* Puses apsprieda kontaktu attīstību Latvijas Republikas Zemkopības ministrijas un Baltkrievijas Republikas Mežsaimniecības ministrijas sadarbības līguma meža nozarē ietvaros;
* Puses atzīmēja ieinteresētību sadarbības attīstībā Latvijas un Baltkrievijas ražotās būvniecības produkcijas atbilstības novērtēšanas jomā;
* Puses vienojās izstrādāt Latvijas Nacionālā metroloģijas centra un Baltkrievijas Republikas unitārā uzņēmuma „Baltkrievijas valsts metroloģijas institūts” sadarbības vienošanās projektu;
* Puses atzīmēja pozitīvo attīstību sadarbībā starp Baltkrievijas uzņēmumu „HTC” un Latvijas uzņēmumu „CHD” kases aparātu un sistēmu kopīgas izstrādes un ražošanas jomā Baltkrievijas tirgum;
* Puses vienojās izstrādāt Latvijas Zinātņu akadēmijas Sertifikācijas centra un Baltkrievijas SAS „Tehniskais sertifikācijas un izmēģinājumu institūts” sadarbības vienošanās projektu;
* Puses vienojās izstrādāt Latvijas VSIA „Sertifikācijas un testēšanas centrs” un Baltkrievijas valsts iestādes „Baltkrievijas mašīnu izmēģinājumu stacija” sadarbības vienošanās projektu;
* Latvijas puse piedāvāja katru gadu SVK ietvaros organizēt Apvienotās tūrisma komitejas sēdes un apstiprināt šajās sēdēs pasākumus divpusējās sadarbības attīstībai tūrisma jomā;
* Puses apsprieda sadarbības iespējas veselības tūrisma jomā, t.sk. kūrortu jomā;
* Latvijas puse izteica gatavību organizēt Baltkrievijas preses pārstāvju vizītes, kā arī nodrošināt tūrisma nozares un žurnālistus ar aktuālo informāciju tūrisma jomā Latvijā;
* Ņemot vērā zinātnisko aprindu abpusējo interesi sadarbības paplašināšanā zinātnisko pētījumu, t.sk. jaunu un augsto tehnoloģiju jomā, Puses atzīmēja nepieciešamību organizēt kārtējo kopīgu projektu konkursu. Puses vienojās to izsludināt 2011.gada 1.ceturksnī;
* Puses vienojās stiprināt abpusēji izdevīgu sadarbību reģionālās politikas plānošanas, informācijas un pieredzes apmaiņas jomās, organizējot kopīgus pasākumus un iniciatīvas;
* Puses apstiprināja savu interesi sadarboties reģionālajā līmenī, t.sk. divu kopīgu stratēģisku projektu realizācijā un citu projektu izstrādē pierobežas sadarbības programmas „Latvija – Lietuva – Baltkrievija” ietvaros;
* Latvijas puse atzīmēja ieinteresētību attīstīt sadarbību Baltijas jūras reģiona programmas 2007.-2013.gadiem ietvaros, t.sk. arī izteica interesi Baltkrievijas partneru aktīvai dalībai šīs programmas projektu ietvaros;
* Puses apstiprināja pierobežu reģionu interesi turpmāk attīstīt kontaktus un sadarbību reģionālajā līmenī par kopīgu iniciatīvu un projektu plānošanai, identifikācijai un izstrādei;
* Puses atbalstīja muitas un loģistikas centra projekta „BELLAT LOGISTICS” realizācijas lietderību;
* Puses vienojās izveidot darba grupu, lai izpētītu situāciju infrastruktūras izveidošanai atvieglotās robežšķērsošanas punktu Vorzovo – Ļipovka un Druja – Piedruja darbības atjaunošanai;
* Puses pozitīvi novērtēja Sadarbības memoranda parakstīšanu starp Latvijas darba devēju konfederāciju, Baltkrievijas nekomerciālo organizāciju savienības „Rūpnieku un uzņēmēju konfederācija” un Latvijas – Baltkrievijas Lietišķās sadarbības padomi;
* Puses atbalstīja semināra organizēšanu 2011.gadā Latvijā par Latvijas investīciju iespēju efektīvu izmantošanu, kurā piedalītos Latvijas – Baltkrievijas Lietišķās sadarbības padome, Latvijas Investīciju un attīstības aģentūra un Baltkrievijas oficiālo un lietišķo aprindu pārstāvji;
* Puses pieņēma zināšanai Latvijas – Baltkrievijas Lietišķās sadarbības padomes informāciju par gatavību 2011.gadā Latvijā organizēt semināru par akcionēšanas un privatizācijas jautājumiem Baltkrievijā, kurā piedalītos Latvijas un Baltkrievijas valsts institūciju un lietišķo aprindu pārstāvji;
* Latvijas puse informēja, ka divpusējās ekonomiskās sadarbības veicināšanai plānots atvērt Latvijas Ārējo ekonomisko pārstāvniecību Baltkrievijā;
* Latvijas puse informēja par SIA „GRANDEG” interesēm piedalīties valsts pasūtījumos Baltkrievijā, kā arī sadarboties pieredzes un zināšanu nodošanā Baltkrievijas bioenerģētikas sektora attīstībai;
* Puses vienojās turpināt konsultācijas starp Latvijas un Baltkrievijas ražotājiem par kopīgu iniciatīvu realizāciju valodu tehnoloģiju jomā, kā arī par projektu realizāciju starp Latvijas IT-klasteri un Baltkrievijas augsto tehnoloģiju parku.

1. **Latvijas – Azerbaidžānas SVK 4. sēde notika 2011. gada 12.maijā Rīgā (Latvijā)**

Sēdi no Latvijas puses vadīja satiksmes ministrs U.Augulis, no Azerbaidžānas puses – transporta ministrs Z.Mammadovs.

SVK laikā tika pārrunāta abu valstu tirdzniecības un ekonomiskā sadarbība, sadarbība transporta, informācijas un komunikāciju tehnoloģiju, rūpniecības un enerģētikas, zinātnes un izglītības, lauksaimniecības un pārtikas, kultūras un tūrisma, reģionālās attīstības, vides un veselības jomās.

Sēdes laikā:

* Puses vienojās sadarboties pārtikas produktu tirdzniecības jomā, t.sk. organizējot 2011.gadā Latvijas pārtikas dienas Azerbaidžānā (Baku), kā arī Azerbaidžānas pārtikas dienas Latvijā (Rīgā);
* Latvijas puse informēja, ka 2011.gada jūnijā plānota Latvijas uzņēmumu tirdzniecības misija uz Azerbaidžānu, lai stiprinātu sadarbību starp abu valstu uzņēmējiem;
* Puses uzsvēra esošās līgumtiesiskās bāzes pilnveidošanas nozīmi, lai uzlabotu sadarbību starp abām valstīm. Abu valstu Ārlietu ministrijas veiks pašreizējās līgumtiesiskās bāzes analīzi un inventarizāciju;
* Azerbaidžānas puse izrādīja interesi Latvijas pieredzes apguvē produktu iepakošanā, marķēšanā un sertifikācijā saskaņā ar starptautiskajiem standartiem, lai palielinātu Azerbaidžānas izcelsmes lauksaimniecības produktu eksportu;
* Puses vienojās turpināt sadarbību enerģētikas un rūpniecības jomās, t.sk. īpaši alternatīvās un atjaunojamās enerģijas jomā, tehnoloģiju un metalurģijas jomā (īpaši mašīnbūves jomā), kā arī izpētīt iespējas izmantot Latvijā ražotus mēraparātus pakalpojumu jomās Azerbaidžānas Republikā;
* Puses izvērtēja iespējas sadarboties Azerbaidžānas valsts programmas „Dzelzceļa sistēmas attīstība Azerbaidžānā 2010.-2014. gadam” ietvaros. Ņemot vērā, ka viens no šīs programmas galvenajiem uzdevumiem ir modernizēt esošo vilcienu parku, Latvijas uzņēmums AS Vagonu remonta centrs „Zasulauks” sadarbībā ar tā akcionāru AS „Rīgas vagonbūves rūpnīca” būtu īpaši ieinteresēts piedāvāt savus pakalpojumus šo vilcienu apjomīgos remontdarbos un modernizācijā. Azerbaidžānas puse apņēmās izvērtēt Latvijas puses piedāvājumu;
* Ņemot vērā e-pārvaldības valsts programmas un elektroniskā paraksta sistēmas izstrādi un ieviešanu Azerbaidžānā, Puses vienojās par Latvijas pieredzes apguvi šajās jomās;
* Puses vienojās turpināt īstenot Latvijas Republikas valdības un Azerbaidžānas Republikas valdības nolīgumu par sadarbību sakaru jomā un Latvijas Republikas un Azerbaidžānas Republikas valdības līgumu par sadarbību informācijas un komunikācijas tehnoloģiju jomā;
* Puses vienojās sadarboties naudas pārvedumu jomā starp abu valstu pasta dienestiem, lai uzlabotu sadarbību pasta jomā;
* Latvijas puse pauda interesi veicināt augstākās izglītības eksportu. Puses vienojās paplašināt sadarbību Latvijas Republikas Izglītības un zinātnes ministrijas un Azerbaidžānas Republikas Izglītības ministrijas līguma par sadarbību izglītības jomā ietvaros, t.sk. uzsvēra, ka abu valstu universitātes būtu ieinteresētas sadarboties tādās specifiskās jomās kā biodiversifikācijas saglabāšana, īpaši aizsargātās dabas zonas, retas kukaiņu, augu sugas, biosistemātika - entomoloģija (koleopteroloģija), botānika, ģenētika un biotehnoloģijas, parazitoloģija;
* Puses vienojās parakstīt Latvijas Republikas Zemkopības ministrijas un Azerbaidžānas Republikas Lauksaimniecības ministrijas vienošanās par sadarbību veterinārijas jomā;
* Puses vienojās pabeigt Latvijas Republikas Zemkopības ministrijas un Azerbaidžānas Republikas Lauksaimniecības ministrijas saprašanās memoranda projekta un Latvijas Republikas valdības un Azerbaidžānas Republikas valdības vienošanās par sadarbību augu karantīnā un aizsardzībā projekta izstrādi;
* Puses vienojās par pieredzes apmaiņu šķirnes liellopu audzēšanas un sēklkopības kompleksa izveidē (agro fermas) un pārdošanas organizēšanā uz līzinga nosacījumiem;
* Puses vienojās izpētīt iespējas noorganizēt Latvijas Republikas vadošo līzinga kompāniju un finanšu institūciju dalību līzinga tirgū Azerbaidžānā un investēt agrārajā sektorā;
* Puses vienojās organizēt Latvijas dalību uzņēmuma „Agro Leasing” tenderos;
* Puses vienojās par abu valstu zinātnisko pētniecības aģentūru pētījumu rezultātu abpusēju apmaiņu;
* Tika panākta vienošanās sagatavot Latvijas Republikas Finanšu un kapitāla tirgus komisiju un Azerbaidžānas Centrālo banku saprašanās memoranda par kopīgu banku darbības uzraudzību projektu;
* Puses vienojās sagatavot Rīcības plānu trīs gadiem par sadarbību kultūras jomā starp Latvijas Republikas Kultūras ministriju un Azerbaidžānas Republikas Kultūras un tūrisma ministriju;
* Puses vienojās veicināt sadarbību starp abu valstu tūrisma kompānijām;
* Puses vienojās organizēt savstarpēju preses pārstāvju vizīšu apmaiņu, lai iepazītos ar tūrisma iespējām, kultūru un tradīcijām Latvijā un Azerbaidžānā saskaņā ar nacionālajiem darba dokumentiem un pieejamajiem budžeta līdzekļiem;
* Puses izteica interesi paplašināt sadarbību reģionālās attīstības un vides jomā un izstrādāt projektu piedāvājumus atbilstoši ES prasībām. Puses vienojās pārskatīt pašreizējo līgumtiesisko bāzi un nepieciešamības gadījumā veikt labojumus vai sagatavot jaunas vienošanās, lai nodrošinātu efektīvu un tiešu pašvaldību sadarbību;
* Puses vienojās turpināt sadarbību Latvijas Republikas valdības un Azerbaidžānas Republikas valdības līguma par sadarbību vides aizsardzībā ietvaros;
* Puses vienojās turpināt sadarbību veselības jomā. Puses nodrošinās ekspertu pieejamību sadarbībai un noteiktu abas Puses interesējošu aktivitāšu organizēšanai.

1. **Latvijas – Krievijas SVK 5. sēde notika 2011. gada 9.-10. jūnijā Liepājā (Latvijā)**

Sēdi no Latvijas puses vadīja Latvijas Republikas ekonomikas ministrs A. Kampars, no Krievijas puses – Krievijas Federācijas transporta ministrs I. Ļevitins.

Lai sagatavotos SVK 5.sēdei, pirms tās notika SVK ietvaros izveidoto darba grupu tikšanās:

* 2011. gada 14.-15. martā Jūrmalā (Latvijā) notika Latvijas – Krievijas SVK **Reģionālās** sadarbības darba grupas 2. sēde;
* 2011. gada 30. martā Rīgā (Latvijā) notika Latvijas – Krievijas SVK **Ekonomiskās** sadarbības darba grupas 6. sēde;
* 2011. gada 7.-8. jūnijā Rīgā (Latvijā) notika Latvijas – Krievijas SVK **Transporta** sadarbības darba grupas 5. sēde.

Latvijas – Krievijas SVK darba grupu sēdēs pārrunātie jautājumi ir atspoguļoti Latvijas – Krievijas SVK 5. sēdes protokolā.

Lai pārrunātu Latvijas – Krievijas SVK 4. sēdes protokollēmumu izpildes gaitu un ar SVK 5. sēdes organizēšanu saistītos jautājumus, 2011. gada 7. aprīlī Rīgā notika Latvijas – Krievijas **SVK līdzpriekšsēdētāju**, Latvijas Republikas ekonomikas ministra A.Kampara un Krievijas Federācijas transporta ministra I.Ļevitina tikšanās.

2011. gada 9. jūnijā notika Latvijas – Krievijas Lietišķās padomes tikšanās un Latvijas – Krievijas uzņēmēju biznesa forums. Latvijas – Krievijas Lietišķās padomes tikšanās laikā puses pārrunāja Latvijas – Krievijas divpusējās līgumtiesiskās bāzes pilnveidošanu, sadarbības paplašināšanas iespējas transporta un loģistikas jomā, robežšķērsošanas jautājumus, abu valstu uzņēmēju sadarbības paplašināšanas iespējas un Krievijas investoru intereses Latvijā. Puses vienojās šos jautājumus virzīt izskatīšanai SVK sēdē. Tāpat plenārsēdes ietvaros Liepājas Domes priekšsēdētājs U.Sesks iepazīstināja klātesošos ar Liepājas pilsētas piedāvātām sadarbības iespējām. Pēc plenārsēdes tika sniegta prezentācija par Latvijas un Krievijas sadarbības perspektīvām, kā arī notika Latvijas un Krievijas uzņēmēju divpusējās tikšanās. Latvijas – Krievijas Lietišķās padomes tikšanās un Latvijas – Krievijas uzņēmēju biznesa forumā ar atklāšanas runām piedalījās Latvijas – Krievijas SVK priekšsēdētāji – Latvijas Republikas ekonomikas ministrs A. Kampars un Krievijas Federācijas transporta ministrs I. Ļevitins. Ministri apmeklēja Liepājas SEZ, Liepājas ostu, kuģu būvētavu „Tosmāre” un uzņēmumu „Transit Service”. Latvijas un Krievijas uzņēmējiem tika organizētas individuālās tikšanās, lai apspriestu potenciālās sadarbības iespējas. Biznesa pasākumi izraisīja Latvijas un Krievijas lietišķo aprindu pārstāvju abpusēju interesi – no Latvijas puses piedalījās vairāk kā 60 uzņēmēji, no Krievijas puses – vairāk kā 20 uzņēmēji.

SVK 5. sēdes laikā tika pārrunāta abu valstu tirdzniecības un ekonomiskā sadarbība, līgumtiesiskās bāzes attīstība, sadarbība tūrisma, enerģētikas, informāciju tehnoloģiju, transporta jomā, reģionālā un pārrobežu sadarbība, kā arī perspektīvas turpmākai sadarbības aktivizācijai šajās un citās (lauksaimniecība un pārtika, mašīnbūve, ķīmiskā rūpniecība, būvniecība, kokapstrāde un mežsaimniecība, izglītība un zinātne, vides aizsardzība u.c.). nozarēs. Tāpat, SVK laikā puses apsprieda Latvijas – Krievijas Lietišķās padomes darbu un tās sēdes rezultātus. Puses pauda atbalstu Latvijas – Krievijas Lietišķās padomes darbībai, organizējot abu valstu uzņēmēju sadarbību, apzinot risināmos jautājumus no uzņēmēju viedokļa.

Puses ar gandarījumu atzīmēja, ka no septiņiem dokumentiem (seši starpvaldību nolīgumi un viena starpresoru vienošanās), kas tika parakstīti Latvijas Valsts prezidenta V.Zatlera vizītes laikā Maskavā 2010. gada 20.decembrī, divi starpvaldību nolīgumi jau ir stājušies spēkā: par sadarbību tūrisma jomā (spēkā no 2011.gada 17.februāra), par sadarbību vides aizsardzības jomā (spēkā no 2011.gada 23.marta), kā arī stājās spēkā starpresoru vienošanās par kārtību, kādā piemērojams Latvijas Republikas un Krievijas Federācijas līgums par sadarbību sociālās drošības jomā[[1]](#footnote-1).

Puses vienojās sekmēt iekšējo procedūru pabeigšanu līdz 2011. gada beigām, lai pēc iespējas ātrāk stātos spēkā pārējās augstākminētās vizītes ietvaros parakstītie starpvaldību nolīgumi, t.i. par nodokļu dubultās uzlikšanas un nodokļu nemaksāšanas novēršanu[[2]](#footnote-2), par pierobežas teritoriju iedzīvotāju savstarpējo braucienu vienkāršošanu, par sadarbību cīņā pret noziedzību, it īpaši tās organizētajās formās[[3]](#footnote-3), par sadarbību un savstarpēju palīdzību ārkārtējo situāciju novēršanas un likvidēšanās jomā[[4]](#footnote-4).

Puses atbalstīja līgumtiesiskās bāzes attīstību ar Krievijas Federācijas subjektiem ekonomiskās sadarbības jomā. Šobrīd spēkā ir ekonomiskās sadarbības līgumi ar Vologdas apgabalu (parakstīts 2008. gada 9. aprīlī Vologdā, stājās spēkā 2008. gada 6. maijā) un Pleskavas apgabalu (parakstīts 2010. gada 16. septembrī Rīgā, stājās spēkā 2010. gada 3. novembrī). Lai sekmētu sadarbības attīstību šo līgumu ietvaros, Puses SVK sēdes ietvaros vienojās izstrādāt un parakstīt to realizācijas pasākumu plānus. Saskaņošanas stadijā šobrīd atrodas līgumi ar Kirovas, Jaroslavļas, Kalugas, Ivanovas apgabaliem un Baškortostānas Republiku. Puses vienojās sniegt atbalstu to projektu ātrākai saskaņošanai.

SVK sēdes ietvaros tika parakstīta Deklarācija par partnerību modernizācijai. Puses apsprieda tās mērķus un realizāciju un vienojās izstrādāt konkrētu pasākumu plānu šīs deklarācijas ieviešanai. Tāpat sēdes ietvaros „Latvijas Auto” un Krievijas Federācijas Starptautisko autopārvadātāju asociācijas pārstāvji parakstīja memorandu par sadarbību ar Liepājas SEZ pārvaldi starptautisko autopārvadājumu jomā starp Latvijas Republiku un Krievijas Federāciju, kā arī tranzītā caur Latvijas un Krievijas teritorijām.

Puses vienojās par nepieciešamību Latvijas – Krievijas SVK ietvaros izveidot Robežšķērsošanas jautājumu darba grupu, kuras galvenais mērķis būtu infrastruktūras un robežšķērsošanas vietu darba sinhronizēšana, lai veicinātu kravu un pasažieru pārvadājumus.

Sēdes laikā tika apspriesti sekojoši jautājumi:

* Tirdzniecības un ekonomiskās sadarbības jomā:
* Puses apmainījās ar informāciju par Latvijas Republikas un Krievijas Federācijas sociāli ekonomisko attīstību, kā arī ar aktuālo informāciju par investīciju vides uzlabošanu;
* Puses izskatīja aktuālos tirdznieciski ekonomiskās sadarbības jautājumus, atzīmēja Latvijas un Krievijas ārējās tirdzniecības apgrozījuma pieaugumu 2010.gadā un pozitīvās tendences, pārvarot globālās ekonomiskās lejupslīdes nelabvēlīgās sekas;
* Krievijas puse informēja par Krievijas Federācijas iestāšanās Pasaules Tirdzniecības organizācijā procesa gaitu;
* Latvijas puse uzsvēra ieinteresētību atrisināt jautājumus, kas saistīti ar jauna tirdzniecības regulēšanas mehānisma ieviešanu tādās jomās kā tehniskās prasības, fitosanitārie pasākumi, veterinārā sertifikācija, kā arī konkurences, pakalpojumu, investīciju, valsts iepirkumu regulēšanas nosacījumi;
* Latvijas puse apliecināja ieinteresētību par tarifu nodevu importam uz Krieviju samazināšanu, jo sevišķi tādām Latvijas eksporta precēm kā lauksaimniecības un pārtikas produkti, kokmateriāli, medikamenti, kā arī ķīmiskās rūpniecības un tekstilrūpniecības nozaru ražojumi;
* Puses atzīmēja potenciālās sadarbības iespējas mežsaimniecības, lauksaimniecības un pārtikas rūpniecības jomās;
* Lai uzlabotu savstarpēji izdevīgu un netraucētu lauksaimniecības un pārtikas preču kustību, Puses vienojās veicināt abu valstu ieinteresēto resoru un nozaru asociāciju sadarbību;
* Puses vienojās veicināt sadarbību tūrisma jomā, t.sk. apmainīties ar pieredzi tūrisma infrastruktūras attīstībā;
* Puses vienojās turpināt sadarbību informācijas un komunikāciju tehnoloģiju jomā;
* Enerģētikas jomā:
* Krievijas puse informēja Latvijas pusi par stāvokli, kādā pašlaik atrodas Baltijas atomelektrostacijas (turpmāk – AES) būvniecības projekts Kaļiņingradas apgabalā un papildus piedāvāja Latvijas pusei izskatīt iespēju piedalīties kā līdzinvestoram Baltijas AES vai ar to saistīto infrastruktūras projektos;
* Latvijas puse uzsvēra, ka šim projektam jāatbilst visaugstākajiem drošības standartiem un aicina Krievijas pusi sadarboties ar ES institūcijām un attiecīgajām starptautiskajām organizācijām, lai tiktu veiktas AES drošības pārbaudes ES teritorijas tuvumā;
* Krievijas puse pauda ieinteresētību Krievijas uzņēmumu dalībā funkcionējošo elektroenerģētikas objektu rekonstrukcijā, kā arī gatavību veikt rezerves daļu piegādes Latvijas elektrostaciju vajadzībām;
* Latvijas puse atzīmēja nepieciešamību tālāk attīstīt konkurenci enerģētikas jomā.
* Transporta jomā:
* Puses atzīmēja ārējās tirdzniecības kravu pārvadājumu ar dzelzceļa transportu intensīvu pieaugumu starp Latviju un Krieviju 2011. gadā, tai skaitā, ar trešajām valstīm;
* Puses atzīmēja, ka noslēgumam tuvojas darbs pie vienošanās projekta starp Latvijas Republikas valdību un Krievijas Federācijas valdību par tiešās starptautiskās dzelzceļa satiksmes organizēšanas noteikumiem;
* Lai pilnvērtīgi izmantotu esošo un palielinātu robežšķērsošanas punktu Kārsava – Skangaļi un Zilupe – Sebeža caurlaides jaudu, Puses vienojās, ka VAS „Latvijas dzelzceļš” un AAS „Krievijas dzelzceļi” līdz 2011. gada beigām sagatavos līguma projektu par muitas institūciju iepriekšēju informēšanu;
* Lai izskatītu iespējas izveidot ātrgaitas dzelzceļa satiksmi starp Rīgu un Maskavu, Puses rekomendēja VAS „Latvijas dzelzceļš” un AAS „Krievijas dzelzceļi” izveidot darba grupu, kas veiktu esošās dzelzceļa infrastruktūras modernizācijas iespēju ekonomisko izvērtējumu kustības ātruma palielināšanai satiksmē starp Rīgu un Maskavu;
* Puses vienojās turpināt darbu pie nepieciešamo grozījumu veikšanas Latvijas Republikas valdības un Krievijas Federācijas valdības nolīgumā par automobiļu starptautisko satiksmi un Latvijas Republikas valdības un Krievijas Federācijas valdības nolīgumā par sadarbības principiem un savstarpējo attiecību nosacījumiem transporta jomā saistībā ar ceļu nodevas ieviešanu abu valstu teritorijās;
* Puses vienojās turpināt starptautisko autopārvadājumu attīstības veicināšanu un organizēt Latvijas - Krievijas Kopējās komisijas autotransporta jautājumos kārtējo sēdi Rīgā 2011. gada otrajā pusē;
* Puses vienojās izstrādāt perspektīvos autoceļu attīstības plānus posmos starp Rīgas, Ventspils un Liepājas ostām un Maskavu;
* Puses atzinīgi novērtēja Krievijas Starptautisko autopārvadātāju asociācijas „ASMAP” un autopārvadātāju asociācijas „Latvijas Auto” sadarbību, attīstot prāmju līniju starp Latvijas ostām un citām ES ostām izmantošanu starptautiskiem kravu autopārvadājumiem;
* Puses ar gandarījumu atzīmēja divu kopīgu projektu (robežšķērsošanas punktu „Vientuļi” un „Bruniševo” modernizācija un kontroles aprīkojuma pilnveidošana robežšķērsošanas punktā „Terehova – Burački”) sekmīgu sagatavošanu Eiropas kaimiņattiecību un partnerības instrumenta Pārrobežu sadarbības programmas „Igaunija – Latvija – Krievija” ietvaros;
* Lai palielinātu robežšķērsošanas punktu caurlaides spēju un attiecīgi īstenotu sabalansētas un sinhronizētas izmaiņas nacionālajos plānošanas dokumentos, Puses vienojās 2011. gada augustā veikt kopīgu Latvijas – Krievijas robežas caurlaides punktu monitoringu un 2011. gada septembrī organizēt abu valstu kompetento institūciju, pierobežas reģionu valsts varas institūciju un uzņēmēju pārstāvju tikšanos;
* Puses rekomendēja Latvijas - Krievijas robežšķērsošanas punktu kompetentajām institūcijām izskatīt jautājumu attiecībā uz robežšķērsošanas punktu caurlaides spējas palielināšanu, tos rekonstruējot un modernizējot, kā arī pilnveidojot tehnoloģijas ar mērķi samazināt autotransporta dīkstāvi robežšķēršošanas punktos;
* Puses saskaņoja Latvijas Republikas valdības un Krievijas Federācijas valdības līguma par sadarbību aviācijas meklēšanas un glābšanas jomā projektu un vienojās sākt valstu iekšējās procedūras šī līguma sagatavošanai parakstīšanai;
* Puses atbalstīja projekta „Aviācijas transporta pakalpojumu attīstība lidostās „Kresti” (Pleskavas apgabals, Krievija) un „Daugavpils” (Latgales reģions, Latvija)” īstenošanu Eiropas kaimiņattiecību un partnerības instrumenta Pārrobežu sadarbības programmas „Igaunija – Latvija – Krievija” ietvaros;
* Reģionālās sadarbības jomā:
* Puses apsprieda jautājumu par Latvijas un Krievijas investīciju projektu atbalstu Reģionālās sadarbības darba grupas ietvaros. Krievijas puse iesniedza Krievijas Federācijas subjektu (Pleskavas, Novgorodas, Kurskas, Kostromas, Penzas, Sverdlovskas, Uļjanovskas, Čeļabinskas, Irkutskas apgabalu, Permas un Stavropoļas novadu, kā arī Kalmikijas un Mordovijas Republiku) prioritāro investīciju projektu sarakstu. Latvijas puse informēja uzņēmējus par piedāvājumu, kā arī piedāvāja Krievijas pusei organizēt Latvijā semināru ciklu, kuros Krievijas reģionu pārstāvji informētu par to ekonomisko potenciālu un piedāvājumiem sadarbībai;
* Puses vienojās sniegt atbalstu reģionālās sadarbības projektu attīstībai mašīnbūves, lauksaimniecības, ķīmiskās rūpniecības, tūrisma, transporta, loģistikas un sakaru, būvniecības, pārtikas rūpniecības, vieglās rūpniecības, kokapstrādes un mežrūpniecības, izglītības un zinātnes, kā arī vides aizsardzības jomā;
* Puses vienojās turpināt Latvijas Republikas valdības un Krievijas Federācijas valdības līgumprojekta par starpreģionālo un pārrobežu sadarbību izskatīšanu;
* Puses vienojās veikt Latvijas Republikas valdības, valsts administratīvo teritoriju, plānošanas reģionu un Krievijas Federācijas subjektu sadarbības līgumtiesiskās bāzes inventarizāciju;
* Latvijas puse izteica ieinteresētību parakstīt Latvijas Republikas Vides un reģionālās attīstības ministrijas un Krievijas Federācijas Reģionālās attīstības ministrijas saprašanās memorandu par reģionālo un pārrobežu sadarbību starp;
* Līgumtiesiskās bāzes pilnveidošanas jomā:
* Puses vienojās turpināt darbu pie divpusējo līgumu projektiem, t.sk. par investīciju veicināšanu un savstarpēju aizsardzību, par Latvijas-Krievijas valsts robežas šķērsošanas vietām, par sadarbību dzelzceļa transporta jomā, par sadarbību aviācijas meklēšanas un glābšanas jomā;
* Puses apmainījās ar informāciju par līgumprojekta par Latvijas Republikas valdības, Krievijas Federācijas valdības un Baltkrievijas Republikas valdības sadarbību Daugavas / Rietumu Dvinas baseina ūdens resursu izmantošanā un aizsardzībā saskaņošanu.

Sēdes noslēgumā Latvijas – Krievijas SVK līdzpriekšsēdētāji vienojās organizēt tās 6.sēdi Krievijā 2012.gadā.

1. **Latvijas – Ukrainas SVK 4. sēde notika 2011. gada 29. jūnijā Kijevā (Ukrainā)**

Sēdi no Latvijas puses vadīja ekonomikas ministrs A. Kampars, no Ukrainas puses – ekonomiskās attīstības un tirdzniecības ministra vietnieks V.Bandurovs.

Sēdes ietvaros puses pārrunāja abu valstu ekonomisko un tirdzniecisko sadarbību, kā arī sadarbību transporta un sakaru, degvielas un enerģētikas, rūpniecības, standartizācijas un patērētāju tiesību aizsardzības, lauksaimniecības un zivsaimniecības, tūrisma, izglītības, zinātnes un tehnikas jomās, kā arī reģionālās politikas plānošanā.

SVK sēdes ietvaros tika parakstīta Latvijas Republikas Ekonomikas ministrijas un Ukrainas Tehnisko regulējumu un patērētāju politikas valsts komitejas līguma par sadarbību patērētāju aizsardzības jomā Realizācijas programma 2011.-2012. gadam, kā arī notika divpusējās Latvijas Patērētāju tiesību aizsardzības centra un Ukrainas Valsts inspekcijas patērētāju tiesību aizsardzības jautājumos ekspertu konsultācijas.

Lai attīstītu tranzīta pārvadājumus starp Melno jūru un Baltijas jūru, sēdes laikā puses pārrunāja sadarbības iespējas kravu piesaistē konteineru vilcienam „ZUBR”. Latvijas Republikas Satiksmes ministrijas un SIA „LDZ Cargo” pārstāvji to pārrunāja arī tikšanās laikā Ukrainas valsts transporta servisa centrā "Ļiski" (lielākais dzelzceļa konteineru kravu pārvadājumu operators Ukrainā).

Puses apsprieda Latvijas – Ukrainas Ekonomiskās sadarbības programmas 2010.-2011. gadam izpildes gaitu. Puses konstatēja, ka vairāki uzdevumi jau ir izpildīti, tomēr jāturpina sadarbība kravu piesaistē konteineru vilcienam „ZUBR”, sertifikācijas pakalpojumu sniegšanā un digitālas TV apraides ieviešanā, elektronisko sakaru jomā, standartizācijas un patērētāju tiesību aizsardzības jomā, izglītības un zinātniski tehniskajā jomā, kā arī informācijas apmaiņu lopkopības, veterinārijas, pārtikas un lauksaimniecības produkcijas nozarē un sadarbība starp abu valstu statistikas iestādēm. Puses vienojās izstrādāt Latvijas – Ukrainas Ekonomiskās sadarbības programmu 2012.-2013. gadam un parakstīt to SVK 5. sēdes ietvaros.

Puses atzinīgi novērtēja, ka izpildot Latvijas – Ukrainas SVK 3.sēdes sēdes laikā nolemto, tika saskaņots un Ukrainas prezidenta V.Janukoviča vizītes laikā Latvijā 2010. gada 15. decembrī tika parakstīts Latvijas Republikas valdības un Ukrainas Ministru kabineta nolīgums par tranzīta pārvadājumiem, izmantojot ostas un citu transporta infrastruktūru.

Sēdes laikā:

* Puses uzsvēra, ka divpusējās tirdzniecības apgrozījums 2010. gadā ir pieaudzis salīdzinājumā ar 2009. gadu, t.sk. ievērojami pieaudzis arī Latvijas eksports uz Ukrainu;
* Puses rekomendēja Latvijas Centrālajai statistikas pārvaldei un Ukrainas Valsts statistikas komitejai turpināt sadarbību statistisko datu salīdzināšanā, t.sk. organizējot arī ekspertu darba tikšanās;
* Puses atzīmēja, ka 2010. gadā ir ievērojami pieaudzis Ukrainas tiešo investīciju apjoms Latvijas ekonomikā;
* Ukrainas puse informēja par ES – Ukrainas brīvās tirdzniecības līguma noslēgšanas sarunu gaitu jaunā padziļinātā sadarbības līguma ietvaros un izteica cerību, ka tas būs saskaņots un parakstīts līdz 2011. gada beigām;
* Puses pieņēma zināšanai Latvijas – Ukrainas Lietišķās sadarbības padomes informāciju par tās darba rezultātiem un perspektīvām;
* Puses rekomendēja abu valstu tirdzniecības un rūpniecības kamerām aktivizēt sadarbību, meklējot jaunas investīciju un rūpnieciskās sadarbības iespējas, kā arī apmainoties ar informāciju par investīciju projektiem, biznesa pasākumiem, uzņēmēju piedāvājumiem un tiesību aktu izmaiņām;
* Puses vienojās līdz 2011. gada beigām organizēt konsultācijas starp Latvijas un Ukrainas investīciju aģentūrām, lai noteiktu konkrētus sadarbības virzienus;
* Ukrainas puse piedāvāja izskatīt iespēju ieviest bezatļauju sistēmu kravu pārvadājumiem Latvijas un Ukrainas teritorijās un iesniedza attiecīgo grozījumu projektu starpvaldību nolīgumam par automobiļu starptautisko satiksmi. Latvijas puse piedāvāja izskatīt jautājumu par kravu autopārvadājumu tirgus liberalizāciju Latvijas – Ukrainas Kopējās komisijas starptautisko autopārvadājumu jautājumos sēdē 2011. gada oktobrī;
* Latvijas puse informēja par pieredzi virtuālo elektronisko parakstu ieviešanā un piedāvāja sniegt Ukrainas valsts iestādēm un operatoriem komerciālas konsultācijas;
* Ņemot vērā elektrotīklu esošās tehniskās iespējas un esošās tranzīta iespējās caur Baltkrieviju, Puses atzina, ka pastāv Ukrainas elektroenerģijas komerciālās piegādes iespējas uz Latviju;
* Puses vienojās turpināt divpusējās konsultācijas enerģētikas jautājumos, kā arī rekomendēja attiecīgajiem saimnieciskās darbības veicējiem organizēt divpusējās konsultācijas, lai pārrunātu Ukrainas uzņēmumu dalības iespējas elektroenerģijas biržā un Ukrainas elektroenerģijas pārdošanas iespējas pēc biržas nosacījumiem;
* Puses vienojās sadarboties rūpniecības nozarē un sniegt atbalstu saimnieciskās darbības veicējiem, t.sk. mašīnbūvē, metalurģijā, ķīmiskajā rūpniecībā, kuģu būvniecībā, aviācijā u.c. nozarēs;
* Puses vienojās sadarboties agrorūpnieciskajā kompleksā, veicinot lauksaimnieciskās produkcijas tirdzniecības apgrozījuma palielināšanu, valsts institūciju sadarbību pārtikas un veterinārās kontroles jomā, kā arī sadarboties eirointegrācijas jautājumos;
* Puses apsprieda sadarbības iespējas zivsaimniecībā. Latvijas puse izteica ieinteresētību attīstīt sadarbību zivju un zivju konservu tirdzniecībā;
* Puses apsprieda sadarbības perspektīvas tūrisma jomā. Latvijas puse iesniedza Jūrmalas pilsētas domes sagatavoto informāciju par investīciju projektiem tūrisma sektorā un jauniešu un bērnu sporta nometnēm;
* Puses apmainījās ar informāciju par sadarbības iespējām augstākās izglītības nozarē, kā arī vienojās izstrādāt starpresoru līgumu projektus par sadarbību izglītības un zinātnes jomās;
* Puses vienojās organizēt Latvijas Vides aizsardzības un reģionālās attīstības ministrijas un Ukrainas Izglītības un zinātnes, jaunatnes un sporta ministrijas ekspertu tikšanās, lai izstrādātu programmas projektu dabas resursu jomā;
* Puses vienojās aktivizēt starpreģionālo sadarbību un izvērtēt iespēju izstrādāt divpusējo līgumtiesisko bāzi reģionālās politikas plānošanas un īstenošanas jomā, kā arī veicināt tiešos kontaktus starp pašvaldību un reģionu pārstāvjiem. Puses vienojās organizēt divpusējās ekspertu pārrunas šajos jautājumos.

Paralēli SVK sēdei, 2011. gada 30. jūnijā Kijevā notika Latvijas – Ukrainas biznesa forums. Foruma ietvaros notika prezentācijas par Latvijas un Ukrainas sadarbības iespējām, t.sk. investīciju, tranzīta un tūrisma jomās, kā arī par Latvijas uzņēmuma “Grindex” pozitīvo pieredzi Ukrainā. Forumā no Latvijas puses piedalījās 14, savukārt no Ukrainas puses – 47 dalībnieki – uzņēmēju, augstskolu, valsts pārvaldes un asociāciju pārstāvji no būvniecības, pārtikas rūpniecības, transporta un pārvadājumu, mežrūpniecības, pakalpojumu, tehnoloģiju un inovāciju u.c. nozarēm. Latvijas uzņēmējiem tika organizētas tikšanās ar Ukrainas Rūpniecības un uzņēmēju savienības un Ukrainas Zinātnes un tehnoloģiju parka pārstāvjiem, kā arī individuālās tikšanās ar potenciāliem sadarbības partneriem.

**3. Plānotās SVK/AK 2011. gada otrajā pusē un 2012. gada pirmajā pusē**

Plānots, ka 2011. gada otrajā pusē notiks Latvijas – **Baltkrievijas** SVK 7. sēde (Latvijā), Latvijas – **Ķīnas** AK 8. sēde (Ķīnā) un Latvijas – **Kazahstānas** SVK 4. sēde (Kazahstānā).

Saskaņā ar Latvijas – **Krievijas** SVK Reģionālās sadarbības darba grupas 2. sēdes laikā panākto vienošanos, šīs darba grupas 3. sēde notiks 2011. gada 2. pusgadā Krievijā. Savukārt Latvijas – Krievijas SVK 6. sēde plānota 2012. gada pirmajā pusē Krievijā.

Tāpat 2012. gada pirmajā pusē plānotas Latvijas – **Gruzijas** SVK 2. sēde (Gruzijā), Latvijas – **Ukrainas** SVK 5. sēde (Latvijā) un Latvijas – **Uzbekistānas** SVK 3. sēde (Latvijā).

Paralēli visu SVK/AK sēdēm plānoti biznesa pasākumi Latvijas un otras līgumslēdzējas valsts lietišķo aprindu pārstāvjiem, t.sk., piemēram, divpusējie biznesa forumi un uzņēmēju individuālās tikšanās.

Uz doto brīdi nav notikušas SVK sēdes ar **Turkmenistānu**, **Tadžikistānu** un **Armēniju**, jo ar otru līgumslēdzējpusi vēl nav saskaņoti to datumi un norises vietas.

Latvijas galvenās intereses plānoto SVK/AK ietvaros ir izvirzītas, aktīvi strādājot ar nozaru ministrijām un uzņēmumu asociācijām.

1. **Latvijas un Baltkrievijas SVK**

Latvija vienmēr ir paudusi ieinteresētību un atbalstu divpusējās tirdzniecības un investīciju plūsmas padziļināšanai ar Baltkrieviju, kas tradicionāli ir bijis nozīmīgs Latvijas ekonomiskās un tirdzniecības sadarbības partneris. Par ciešo ekonomisko sadarbību daudzās tautsaimniecības nozarēs liecina arī divpusējās tirdzniecības un investīciju apjoma pieaugums 2010.gadā, kā arī Latvijas uzņēmēju aizvien pieaugošā interese sadarboties ar Baltkrievijas uzņēmējiem.

Latvija ir ieinteresēta abpusēji izdevīgas divpusējās tirdznieciski-ekonomiskās sadarbības tālākā attīstīšanā un padziļināšanā, īpaši transporta un tranzīta, lauksaimniecības, tūrisma, rūpniecības, izglītības, informācijas tehnoloģiju, jaunu produktu un tehnoloģiju izstrādes jomās.

Latvijas – Baltkrievijas divpusējās ekonomiskās sadarbības potenciāla attīstību kavē Baltkrievijas puses īstenotās tirgus pieejas barjeras. Latvijas – Baltkrievijas Starpvaldību komisijas darba kārtībā Latvijas puse iekļaus darba punktus, kas saistīti ar šo jautājumu risināšanu.

1. **Latvijas un Ķīnas AK**

Latvijas un Ķīnas ekonomisko sadarbību iespējams paplašināt transporta, tranzīta un loģistikas jomā, rūpniecības, infrastruktūras būvniecības, lauksaimniecības, investīciju, tūrisma u.c. jomās.

Ir virkne jomu, kurās Latvija ir ieinteresēta paplašināt ekonomisko dialogu ar Ķīnu, tai skaitā pārtikas rūpniecība, vieglā rūpniecība, kokrūpniecība, ķīmija, farmācija, metālapstrāde, informācijas tehnoloģijas un telekomunikācijas, finanšu pakalpojumi u.c. Īpaši plašas iespējas sadarbības attīstībai ir tādā abām valstīm nozīmīgā jomā kā transports, tranzīts un loģistika. Latvija ir ieinteresēta piedāvāt savu ostu priekšrocības un potenciālu kravu tranzītā starp ES un Ķīnu, kā arī turpināt darbu pie transkontinentālo dzelzceļa koridoru attīstības. Perspektīvs, taču pagaidām neizmantots potenciāls pastāv ciešākas sadarbības veidošanai tūrisma jomā. Latvija kā Šengenas līguma dalībvalsts varētu kļūt par jaunu un pievilcīgu galamērķi Ķīnas tūristiem, kas ceļo uz Eiropu.

1. **Latvijas un Kazahstānas SVK**

Kazahstāna ir nozīmīgs Latvijas tirdzniecības sadarbības partneris Centrālāzijas reģionā. Lai gan šobrīd tirdzniecības apgrozījums ir salīdzinoši neliels un svārstīgs, tomēr tam ir tendence paplašināties.

Pastāv liels potenciāls Latvijas – Kazahstānas ekonomiskās sadarbības tālākai attīstīšanai un padziļināšanai tranzīta un loģistikas (īpaši konteinerkravu pārvadājumi pa dzelzceļu, t.sk. nemilitāro kravu tranzīts uz Afganistānu), sertifikācijas (piemēram, elektroniskais paraksts, autentiskuma, šifrēšanas, koda parakstīšanas sertifikāti, dokumentu masveida parakstīšana), informācijas un komunikācijas tehnoloģiju (piemēram, valodu, tulkojumu jomā), lauksaimniecības (piemēram, pārtikas drošības un dzīvnieku veselības aizsardzības jomās), vides aizsardzības, izglītības (piemēram, apmācību centri aviācijas, elektrotīklu jomās) un zinātnes, tūrisma u.c. jomās. Latvija varētu dalīties pieredzē ar Kazahstānas pusi enerģētikas jautājumos, īpaši energoefektivitātes un atjaunojamo energoresursu jomā.

1. **Latvijas un Krievijas SVK**

Krievija ir nozīmīgākais Latvijas tirdzniecības partneris ārpus ES. Latvija ieinteresēta attīstīt ekonomisko sadarbību ar Krieviju gan divpusējā, īpaši divpusējās līgumtiesiskās bāzes nostiprināšanā un paplašināšanā, gan starptautiskajā līmenī. Latvija ir ieinteresēta, lai pēc iespējas ātrāk stātos spēkā 2010.gada 20.decembrī parakstītie divpusējie starpvaldību nolīgumi par nodokļu dubultās uzlikšanas un nodokļu nemaksāšanas novēršanu un par pierobežas teritoriju iedzīvotāju savstarpējo braucienu vienkāršošanu.

Lielākais potenciāls divpusējo ekonomisko sadarbību paplašināšanai ir transporta un tranzīta (kravu un pasažieru pārvadājumi), tirdzniecības (īpaši Latvijas lauksaimniecības un pārtikas produktu eksporta) jomā. Papildus jāveicina sadarbības attīstība arī citās abpusējo interešu jomās.

Jāturpina uzturēt esošā pragmatiskā ekonomiskā sadarbība līdzšinējā līmenī starp Latvijas un Krievijas uzņēmumiem elektroenerģijas, gāzes un naftas produktu tirdzniecībā. Papildus jāveicina divpusējā sadarbība enerģētikas uzņēmumiem nepieciešamo iekārtu iegādē.

Jaunas sadarbības iespējās pastāv Latvijas – Krievijas partnerības modernizācijai ietvaros. Plānots līdz nākamajai SVK sēdei izstrādāt un saskaņot un SVK sēdes ietvaros parakstīt konkrētu pasākumu plānu Deklarācijas par partnerību modernizācijai īstenošanai.

Plašas sadarbības iespējas pastāv ar Krievijas reģionu valsts un vietējo institūciju un lietišķo aprindu pārstāvjiem. Jāveicina tiešo kontaktu dibināšana starp Latvijas valsts iestādēm, plānošanas reģionu administrācijām un pašvaldībām un Krievijas Federācijas reģionu administrācijām, kā arī starp Latvijas un Krievijas lietišķo aprindu pārstāvjiem. SVK ietvaros tiek sagatavots investīciju un sadarbības projektu saraksts, kurā iekļauto projektu virzībai un attīstībai sekos Latvijas un Krievijas atbildīgās institūcijas.

Lai paaugstinātu SVK darbības efektivitāti, jāpalielina nozaru ministriju un resoru ekspertu, kā arī Latvijas un Krievijas reģionu pārstāvju iesaiste dienaskārtības jautājumu izskatīšanā.

1. **Latvijas un Gruzijas SVK**

Latvija ir ieinteresēta ekonomiskās sadarbības attīstīšanā un stiprināšanā ar Gruziju, t.sk. brīvās tirdzniecības līguma noslēgšanā starp ES un Gruziju, jo dažādu barjeru kā tarifu, tā ne-tarifu pasākumu veidā atcelšana var būtiski ietekmēt Latvijas rūpniecības preču konkurētspēju Gruzijas tirgū.

Latvija ir ieinteresēta sadarboties ar Gruziju tādās jomās kā pārtikas rūpniecība un pārtikas ražošanas uzņēmumu sadarbība, pārtikas un veterinārā uzraudzība, vides aizsardzība, transports un tranzīts, informācijas tehnoloģijas un telekomunikācijas, izglītība, tūrisms un u.c. jomās.

ES Austrumu partnerības ietvaros Latvija varētu dalīties pieredzē ar Gruzijas pusi jautājumos, kas skar enerģētikas likumdošanas sakārtošanu un enerģētikas sektora pārstrukturēšanu atbilstoši ES prasībām, it īpaši atbalsta sniegšanu atjaunojamo energoresursu attīstībai.

1. **Latvijas un Ukrainas SVK**

Latvijas interese veicināt divpusējo tirdzniecības un ekonomisko sadarbību ar Ukrainu tradicionāli ir bijusi ļoti liela un pastāv liels potenciāls šo attiecību tālākai attīstīšanai un padziļināšanai. Redzam labas perspektīvas sadarbības tālākā attīstīšanā un padziļināšanā, veicinot sadarbību tādās jomās kā transports un sakari, enerģētika, rūpniecība, lauksaimniecība un zivsaimniecība, tūrisms, izglītība, zinātne un tehnika, reģionālā politika, vides aizsardzība, standartizācija, akreditācija, un patērētāju aizsardzība u.c., kā arī tiešu kontaktu veidošanā  starp valsts institūcijām, nevalstiskajām organizācijām un uzņēmumiem. Plānots, ka līdz nākamajai SVK sēdei puses izstrādās un sēdes laikā parakstīs Latvijas Republikas un Ukrainas ekonomiskās sadarbības programmu 2012. – 2013.gadam, kas paredz padziļināt divpusējo ekonomisko, rūpniecisko un zinātniski-tehnisko sadarbību konkrētās abpusējo interešu jomās un nosaka perspektīvākos virzienus turpmākai sadarbības attīstībai.

Tāpat Latvijai ir īpašas ekonomiskās intereses ES – Ukrainas brīvās tirdzniecības līguma noslēgšanā Jaunā padziļinātā līguma ietvaros, ņemot vērā abu pušu ekonomiskās sadarbības potenciālu, kā arī to, ka pirms Latvijas iestāšanās ES pastāvēja Latvijas – Ukrainas brīvās tirdzniecības līgums, kas veicināja tirdzniecības un tranzīta jomu attīstību.

1. **Latvijas un Uzbekistānas SVK**

Uzbekistāna ir perspektīvs Latvijas sadarbības partneris Centrālāzijas reģionā. Latvija ir ieinteresēta tirdzniecības iespēju paplašināšanā, investīciju piesaistīšanā dažādās tautsaimniecības jomās un ekonomisko attiecību attīstīšanā ar Uzbekistānu.

Latvijas tirdzniecības apgrozījums ar Uzbekistānu šobrīd nav liels, bet pozitīva ārējās tirdzniecības bilance, kā arī abu valstu ekonomiskais potenciāls rada iespējas divpusējās ekonomiskās sadarbības paplašināšanai, īpaši transporta (dzelzceļa konteinera pārvadājumi, aviopārvadājumi, apmācības aviācijas jomā), izglītības un zinātnes (piemēram, akadēmiskā personāla un studentu apmaiņa, zinātnisko pētījumu attīstība, starptautisko konferenču un semināru organizēšana), lauksaimniecības (piemēram, lopkopības produkcijas diagnostika laboratorijās, pārtikas uzņēmumu un valsts iestāžu laboratorijas personāla apmācības), pārtikas rūpniecības un pārtikas ražošanas uzņēmumu sadarbības, informācijas un komunikācijas tehnoloģiju (piemēram, valodu, tulkojumu), tehnoloģiju pārnesē un ražošanas uzņēmumu attīstīšanā Uzbekistānā u.c. jomās.

Ekonomikas ministrs D. Pavļuts

Vīza: valsts sekretārs J.Pūce

22.11.2011. 11:41

7383

K.Koroļova

67013221, Ksenija.Korolova@em.gov.lv

1. Latvijas Republikas un Krievijas Federācijas līgums par sadarbību sociālās drošības jomā tika parakstīts Rīgā 2007. gada 18. decembrī, ratificēts Latvijas Republikas Saeimā 2008. gada 2. oktobrī, stājās spēkā 2011. gada 19. janvārī. Līdz ar to, Latvijas Republikas Labklājības ministrijas un Krievijas Federācijas Veselības aizsardzības un sociālās attīstības ministrijas vienošanās par 2007. gada 18. decembra Latvijas Republikas un Krievijas Federācijas līguma par sadarbību sociālās drošības jomā piemērošanu stājās spēkā arī 2011.gada 19.janvārī. [↑](#footnote-ref-1)
2. 2011.gada 9.jūnijā Saeimā tika ratificēts Latvijas Republikas valdības un Krievijas Federācijas valdības līgums par nodokļu dubultās uzlikšanas un nodokļu nemaksāšanas novēršanu attiecībā uz ienākuma un kapitāla nodokļiem, tādējādi Latvija no savas puses ir izpildījusi visas likumdošanas prasības, lai šis līgums stātos spēkā. [↑](#footnote-ref-2)
3. Latvijas Republikas valdības un Krievijas Federācijas valdības līgums par sadarbību cīņā pret noziedzību, it īpaši tās organizētajās formās, ir spēkā no 2011.gada 15.jūlija. [↑](#footnote-ref-3)
4. Latvijas Republikas valdības un Krievijas Federācijas valdības vienošanās par sadarbību ārkārtējo situāciju novēršanas un likvidēšanas jomā ir spēkā no 2011.gada 29.jūlija. [↑](#footnote-ref-4)